
	ירושלים, ו' באב, תשס"א
26 ביולי, 2001

הכנסת החמש עשרה						נוסח לא מתוקן
מושב שלישי

פרוטוקול מס' 331
מישיבת ועדת העבודה, הרווחה והבריאות
שהתקיימה ביום י"ד בתמוז התשס"א , 5.7.2001, בשעה 10:00


נכחו:
חברי הוועדה:	היו"ר דוד טל


מוזמנים:	ד"ר עלמה אבני, ראש השירות לבריאות העובד, משרד הבריאות
עו"ד ישי אילן, הלשכה המשפטית, משרד הבריאות
עו"ד אילת זלדין, משרד העבודה והרווחה
יצחק וולף, מרכז חקלאות ארצית, משרד העבודה והרווחה
ד"ר קורט למש, מפקח רפואי ארצי, משרד העבודה והרווחה
פיטר מגנוס, מפקח עבודה ראשי, משרד העבודה והרווחה
רון וייזינגר, המוסד לבטיחות ולגיהות
ישראל שרייבמן, המוסד לבטיחות ולגיהות
זאב פוטרמן, התאחדות התעשיינים בישראל
עירית טירי, משרד התעשייה והמסחר
ליבה רוזנטל, יחידת הממונה על התקינה, משרד התעשייה והמסחר



יועצת משפטית: ג'ודי וסרמן

מנהלת הוועדה:	שירלי אברמי

נרשם על-ידי:	חבר המתרגמים בע"מ










ס ד ר      ה י ו ם

1. תקנות הבטיחות בעבודה (מכירה והשכרה של מכונות, מתקנים וציוד)

2. תקנות הביטוח בעבודה, בטיחות וגיהות תעסוקתית בעבודה עם גורמים
מסוכנים במעבדות רפואיות, כימיות וביולוגיות


תקנות הבטיחות בעבודה (מכירה והשכרה של מכונות, מתקנים וציוד)

תקנות הביטוח בעבודה, בטיחות וגיהות תעסוקתית בעבודה עם גורמים
מסוכנים במעבדות רפואיות, כימיות וביולוגיות



היו”ר דוד טל:			אני מתכבד לפתוח את ישיבת ועדת העבודה 
 				והרווחה.


1. תקנות הבטיחות בעבודה (מכירה והשכרה של מכונות, מתקנים וציוד)

אילת זלדין:			אני אתחיל להציג את התקנות ולאחר מכן מר 
 				וולף יסביר את ההיבטים הטכניים.
אנחנו רואים את התקנות האלה כתקנות מאוד חשובות מכיוון שהן מאפשרות לנו לפתור את הבעיה במקום. זאת אומרת, לא צריך לבוא לכל מפעל  ושם לתפוס מכונות מסוכנות אלא בתחילת הדרך אנחנו עוצרים ואנחנו קובעים שמכונות צריכות לעמוד בתקנים מסוימים, לצרף להן הוראות בטיחות בעברית ואנחנו מטילים את החובה על היצרן או על היבואן.

התקנות האלה מותקנות מכוח סעיף מיוחד שיש בפקודת הבטיחות בעבודה שמאפשר לנו לעשות זאת.

יש לנו תקדים כשיש לנו תקנות דומות במגזר החקלאי של מכירה והשכרה של מכונות חקלאיות ואנחנו עכשיו מרחיבים את התקנות על כלל המכונות.

היו”ר דוד טל:			אתם מתכוונים שכל מכונה שתיכנס לארץ יהיו לה 
 				חלקי חילוף. לכמה שנים?

אילת זלדין:			לשבע שנים.

היו”ר דוד טל:			כמו מכוניות.

אילת זלדין:			כן.

היו”ר דוד טל:			זאת אומרת, לפי תקנים של מדינת ישראל.

אילת זלדין:			כן, לפי תקנים ישראלים. התקנים מפורטים 
 				בתוספת ואני רוצה בהזדמנות זו להודות למשרד התעשייה והמסחר שעזר לנו מאוד במציאת כל התקנים והאזכורים שלהם.

היו”ר דוד טל:			זאת אומרת, מכונה שלא תעמוד בתקן הישראלי, 
 				גם אם אין תקן ישראלי, לא תיכנס או שתסתמכו אחר-כך על תקן איזו כזה או אחר?

אילת זלדין:			איפה שהיה תקן ישראלי, אנחנו ציינו אותו וזה 
 				מופיע בתוספת  השנייה. יש מקומות שהפנינו לחוקים ולתקנות.

יצחק וולף:			יש לנו תקדים כזה כבר משנת 1988 לגבי מכונות 
 				במגזר החקלאי ושם זה עבד יפה ואנחנו מרגישים בשיפור המכונות שנמצאות אצל הצרכנים. למעשה העתקנו את הרעיון גם אל המגזר הכללי שאיננו חקלאי ואנחנו רוצים שני דברים בסיסים: ראשית, שהמכונה תבוא ממוגנת ומתאימה לתקנים, ושנית, שלכל מכונה מהסוגים המפורטים בתקנות תצורף חוברת או דף, הכל לפי הגודל, של הוראות הפעלה ובטיחות בעברית כדי שהצרכן הישראלי יוכל לעבוד בביטחון עם המכונה הזו.

לגבי חלקי חילוף, ממילא היצרנים משתדלים לספק אותם ולכן אנחנו חושבים ששני הדברים העיקריים הם באמת מיגון המכונה, התאמתה לתקן או החוברת או דף ההפעלה בעברית.

היו”ר דוד טל:			פיטר, אתה מרוצה מהתקנות הללו?

פיטר מגנוס:			בוודאי.

היו”ר דוד טל:			אתה סומך את ידך על התקנות האלה?

פיטר מגנוס:			כן.

יצחק וולף:			זו המגמה בכל העולם, ללכת ולקבוע תקנות 
 				בסיסיות כאלה שמגדירות מה הן הדרישות בעיקר הבטיחותיות של המכונות הללו. אנחנו רואים את זה בשוק המשותף כאשר היום יש תקנון כלל-אירופאי שבעיקר עוסק בנושא של הבטיחות וכל הארצות האלה מוכרחות לייצא לפי תקן כזה ובלי זה אין אפשרות לשווק את המוצרים שלהן.

היו”ר דוד טל:			כל מכונה כזו היא מכונה ממוגנת? כלומר, היא 
 				עומדת בתקנים מבחינה בטיחותית?

פיטר מגנוס:			זה היתרון הגדול. אם אנחנו מחייבים את היצרן 
 				לשים את המיגון ולחשוב על כל ההיבטים הבטיחותיים, הלקוח כאן לא צריך לאלתר דברים ולהוסיף דברים אלא המכונה באה כבר עם תפיסה בטיחותית. כמובן אנחנו רוצים לדאוג שלא מנטרלים את המנגנונים האלה ולא מקלקלים אותם, אבל זו כבר בעיה קטנה.

היו”ר דוד טל:			זה דבר שקשה לך לבדוק אותו. אתה יכול לקבל 
 				מכונה ממוגנת אבל מי שרוכש את המכונה ירצה למשל להוריד את רשת המגן כי היא מפריעה לו.

פיטר מגנוס:			אנחנו בוודאי באים ואומרים לו שהוא צריך לשים 
 				את המגן. החשוב כאן הוא שאם אנחנו מגלים מכונה שמגיעה ארצה ללא הגנה כזאת, אנחנו לא תופסים את אותו לקוח שהשתמש בה בלבד אלא אנחנו הולכים ליבואן ואומרים שהוא פעל כאן בניגוד לתקנות וכי הוא חייב מיד לרכוש את המגינים האלה ולהתקין אותם במכונה.

היו”ר דוד טל:			יש לך סמכות לשלול ממנו את רשיון היבוא אם 
 				הוא מייבא מכונה כזאת כשהיא לא ממוגנת?

אילת זלדין:			לא, אבל הפרתן של התקנות הללו היא עבירה 
 				פלילית.

היו”ר דוד טל:			כך זה קבוע בחוק, שזו עבירה פלילית?

אילת זלדין:			כן.

פיטר מגנוס:			אני יכול לתבוע אותו לדין בגין זה.

יצחק וולף:			אחד הדברים הבולטים בעבודת הפיקוח 
 				היום-יומית שלנו היא טענה מצד המשתמשים ששואלים מה רוצים מהם כי הם קנו מכונה חדשה ולכן למה פונים אליהם כי איפה הם ימצאו עכשיו מסגר, איך הם יתכננו מגן וכולי וכולי. בתקנות האלה אנחנו באים לפתור את הבעיה הזאת.

אנחנו חוזרים מג'נבה וגם שם באמנה החדשה שמיועדת לחקלאות אמנם, גם שם המגמה הזו מופיעה באמנה. אנחנו יכולנו להתגאות ולומר שאצלנו במגזר החקלאי זה כבר קיים.

זאב פוטרמן:			המכונות המיובאות בבסיסן הן ממוגנות לפי כל 
 				הכללים הנהוגים באירופה. אנחנו גילינו שהיבואנים היו מקבלים אותם במחיר זול יותר בלי כל ציוד המיגון ולכן כך היו מייבאים אותן. היום זה כבר לא יהיה.

יש דבר נוסף שלא הוזכר כאן ואינני יודע מדוע. לנו היה מאוד חשוב נושא של השאלת הציוד שהיה שטח פרוץ ועתה הוא כולל את התקנות האלה.

היו”ר דוד טל:			גבירתי היועצת המשפטית, הכל תקין מבחינת 
 				ניסוחים?

ג’ודי וסרמן:			כן. התקנות יהיו באישור ועדת העבודה, הרווחה 
 				והבריאות של הכנסת.

היו”ר דוד טל:			תודה רבה רבותיי.
 				אנחנו מאשרים את התקנות.


2. תקנות הביטוח בעבודה, בטיחות וגיהות תעסוקתית בעבודה עם גורמים
מסוכנים במעבדות רפואיות, כימיות וביולוגיות

אילת זלדין:			אלה תקנות שעבדנו עליהן הרבה מאוד זמן והן 
 				פרי עבודה של ועדה מאוד מקצועית שהיו בה נציגים של כל הגופים הרלוונטים ובראשה עמד דוקטור ישראלי שלצערנו נבצר ממנו להגיע היום. אנחנו רואים בתקנות האלה תקנות מאוד חשובות לקביעת סטנדרטים ודרישות בטיחותיות במעבדות האלה. התקנות מאוד מקצועיות ומאוד מפורטות וארוכות.

היו”ר דוד טל:			אני חושב שדנו פעם בנושא.

קורט למש:			לא בתקנות האלה. זו הפעם הראשונה שאנחנו 
 				מביאים אותן.

אילת זלדין:			יש לנו תקנות בנושא חומרים מסוכנים, אבל כאן 
 				אנחנו מתייחסים למקום העבודה שהוא המעבדה.

קורט למש:			עם פרסום התקנות האלה, מדינת ישראל  
 				מצטרפת לחוג מאוד מאוד מצומצם של ארצות בעולם שיש להן תקנות בנושא הזה. אם אני לא טועה, אנחנו נהיה המדינה השנייה אחרי ארצות-הברית. התקנות האמריקאיות שימשו כבסיס לדיונים בוועדה המקצועית שאילת זלדין הזכירה.

כדי לא להיכנס לכל הפרטים, אני רוצה לצמצם את ההסבר של התקנות האלה לגבי החובות שאנחנו מטילים על מחזיק במקום עבודה, על מנהל המעבדה ועל העובדים עצמם.

לגבי מחזיק במקום עבודה, פירוש הדבר בעל הבית. אם ניקח את מפעלי “טבע” לתרופות, המחזיק במקום העבודה הוא הבעלים או המנכ"ל של "טבע". מנהל המעבדה הוא איש המקצוע שבדרך כלל יש לו תואר PH.d בכימיה או בביולוגיה או בנושא אחר, ועליו אנחנו מטילים את האחריות המקצועית ואת החובות של ביצוע כל החלק המקצועי של התקנות. גם את העובדים לא רצינו לפטור לגמרי מהחובות כי בניסיון המר שלנו, כשאנחנו מסתובבים בשטח במעבדות מסוימות, עדיין אנחנו נתקלים בתופעה של עובדי מעבדה שאוכלים בתוך המעבדה, מעשנים בתוך המעבדה וכולי וכולי.

הדרישות המפורטות מופיעות תחת סעיף חובות המחזיק במקום עבודה, ממנו אנחנו דורשים רכישה של ציוד, הזמנה של מעבדות מוסמכות לבצע בדיקות סביבתיות ולדאוג לכל מה שעולה כסף והשקעה מבחינה אדמיניסטרטיבית בתוך המעבדה.

ממנהל המעבדה - שמי שממנה אותו הוא דווקא המחזיק במקום העבודה, הוא זה שבוחר מבין עובדיו מי יהיה מנהל המעבדה מבחינה מקצועית - אנחנו דורשים הדרכה של העובדים, רשימה של כל הגורמים המסוכנים שנמצאים במקום, הזמנה של אנשים לבדיקה תקופתית, תקינות וכולי וכולי.

מהעובדים אנחנו דורשים התנהגות נאותה, שיתייצבו לקבלת ההדרכה שמנהל המעבדה חייב לתת להם בהתאם לתקנות. העובדים צריכים להתייצב ולהתנהג בהתאם להדרכה שהם מקבלים. הם צריכים לשמור על הציוד המגן ולהשתמש בו בצורה נאותה, וצריכים להימנע מעישון, אכילה  וכולי במעבדה. כדי שהם יוכלו לעשות זאת המחזיק במקום העבודה חייב לספק לעובדים את המקום המתאים לכך.

היו”ר דוד טל:			על מי מוטלת האחריות אם קורה משהו בתוך 
 				המעבדה?

קורט למש:			על המחזיק במקום העבודה. בהתאם לפקודת 
 				הבטיחות בעבודה, מי שאחראי על כל מה שקורה זה תופס המקום. מי שבידיו האחריות המקצועית מול המחזיק, זה אותו אדם שמונה לכך. בעצם מי שמינה את מנהל המעבדה, זה המחזיק במקום עבודה וזה איש שצריך לתת תשובות על כל הדברים שהוא עושה.

היו”ר דוד טל:			כמה פקחים יש לכם במקומות העבודה בארץ?	
פיטר מגנוס:			כל היחידה שלנו מונה שבעים אנשים, כולל מטה.

היו”ר דוד טל:			זה נע מקריית שמונה ועד אילת?

פיטר מגנוס:			אמת. כולל רמת הגולן. הפקחים לא רק לתעשייה.

היו”ר דוד טל:			יש לכם סדר מסוים בביקורת שאתם עורכים? 
 				למשל, אתם עורכים יותר ביקורות במפעלים שהם עתירי סיכון ופחות הולכים למפעלים קטנים יותר?

פיטר מגנוס:			אנחנו קבענו סדרי עדיפות לפי גודל המפעל, לפי 
 				הפריסה הגיאוגרפית, לפי דרגת הסיכון ותדירות הפיקוח נעשית בהתאם לאותה קביעה.

היו”ר דוד טל:			אתה חש ששבעים מפקחים מספיקים לכם?

פיטר מגנוס:			זו שאלה בלתי אפשרית לענות עליה. בוודאי שזה 
 				לא מספיק. פגשתי פעם את הקולגה שלי מדנמרק ושאלתי אותו כמה מפקחים יש לו, ודנמרק היא מדינה בסדר גודל שלנו, ומסתבר שלהם יש 700 מפקחים. בין 700 ל70- יש פער. זה בדיוק ממחיש מדוע תקנה מסוג זה כל כך חשובה.

היו”ר דוד טל:			אתה כממונה על הבטיחות שעם מספר כזה של 
 				עובדים אתה יכול להרים על כתפיך את האחריות שהעבודה אכן נעשית וגם הדברים נראים? אגב, כמה תביעות הגשתם עקב הבדיקות שערכתם?

פיטר מגנוס:			בשנה שעברה היו כמה מאות תלונות.
				השאלה שלך ממחישה למה תקנה כזו היא מאוד חשובה. אנחנו מפעילים פה סדרה של אמצעים שהמעביד חייב לנקוט בהם והוא מקבל פה גם הנחיה מאוד ברורה מה הוא צריך לעשות ואיך הוא צריך לפעול. לכן אנחנו בביקורים שלנו באים לוודא שהוא באמת פעל לפי התקנות.

היו”ר דוד טל:			התקנות הללו עוברות עכשיו לכל מעביד במדינת 
 				ישראל?

פיטר מגנוס:			קודם כל נפרסם אותן ברשומות, אבל זה לא 
 				מספיק כי תמיד יחד עם המוסד לבטיחות ולגיהות אנחנו מפרסמים את זה בירחונים המקצועיים, נעלה את התקנות באתרי האינטרנט שקיימים ושאנשי הבטיחות קוראים בהם. ואנחנו נערוך ימי עיון סביב הנושא הזה ונסביר את מהות התקנות.	

היו”ר דוד טל:			אתם תהיו גם אחראים לזה שכל מעביד ידע 
 				שהתקנות האלה קיימות?

פיטר מגנוס:			כן, ודאי.

קורט למש:	בדרך כלל התקנות שלנו נכנסות לתוקף אחרי כשלושה חודשים אחרי יום פרסומן אבל בתקנות 
האלו קבענו שנה כי ראינו שכאן לא רק המשק אלא אנחנו עצמנו צריכים להתארגן 
ליישום התקנות האלה.

היו”ר דוד טל:			אני מדבר על בתי עסק זעירים, על בתי מלאכה 
 				קטנה שמעסיקים שניים-שלושה-ארבעה עובדים.

פיטר מגנוס:			שם אין מעבדות. מעבדות נמצאות בבתי-חולים, 
 				באוניברסיטאות, במכוני מחקר.

היו”ר דוד טל:			העיקר שכולם ידעו את התקנות.

פיטר מגנוס:			כן, ודאי.

זאב פוטרמן:			מהדברים שאני אומר לא ישתמע שלפיטר יש 
 				מספיק מפקחים, אבל אני חושב שהמפקחים זו האכיפה עצמה, המודעות שאנחנו צריכים לעבוד אתה הוא בעצם אותו הדבר שיביא את הבטיחות ולא המפקחים. המפקחים צריכים לפקח על הביצוע. דרך אגב, יש לנו גם ממוני בטיחות, בסביבות 1,700 אנשים, והם בעצם השליחים של הבטיחות. המודעות כאן היא בעצם העיקר כי מספר המפקחים, נכון שהוא מעט, אבל כמה שלא תיתן, המספר עדיין לא יספיק כדי להגיע לכל מקום.

פיטר מגנוס:			במקומות האלה שיש לנו מעבדות, כמעט תמיד יש 
 				לנו ממונה בטיחות שמתמחה בדברים האלה של עבודות מעבדה. זה קהל היעד שלנו אליו אנחנו נשלח את התקנות, נערוך להם ימי עיון ונסביר את כל מה שצריך לעשות. אז הם אלה שצריכים להפעיל את זה בשטח והמפקחים באים לוודא שהם אכן עושים את הדברים.

היו”ר דוד טל:			מנהלת הוועדה הזכירה לי שנפגשתי עם ממוני 
 				הבטיחות לפני שבועיים והם רוצים מעמד סטטוטורי, בכל אופן במקומות מסוימים, כדי שהם יוכלו לבצע וליישם את מה שאתה מחייב אותם. פעמים הם נתקלים באנשים פוליטיים כמו נבחרי ציבור, כמו ראש עיר שאין לו עניין גדול בנושאים כאלה ואחרים. מצד אחד האחריות בעצם היא על אותם ממוני בטיחות אבל מהצד השני כובלים את ידיהם ולא מאפשרים להם לפעול. אם יהיה להם מעמד סטטוטורי, הם לא יצטרכו להיות סמוכים על שולחנו של ראש העיר במקרה הזה ואז הם יהיו יותר עצמאיים לעשות את מה שאתה מחייב אותם לעשות והם יוכלו לפעול יותר. זה עוד נושא שנדון בו.

פיטר מגנוס:			כן. שווה לבדוק את הנושא.

ג’ודי וסרמן:			בהוראות המעבר למפקח העבודה יש סמכות 
 				בתקנה 15(ב)  לפטור מעבדה ותיקה מהוראות תקנות אלה בסייגים וכולי וכולי. אני מניחה שמדובר במעבדה ותיקה שלא יכולה לעמוד בכל הסטנדרטים של התקנות ואז יש איזשהו שיקול דעת. השאלה הראשונה היא, האם כבר קיימים אצלך איזה שהם כללים להפעלת שיקול הדעת. השאלה השנייה היא לגבי פסקה (ג), למה יש הוראה מיוחדת לעניין גלילי גז דחוס. זאת אומרת כאן יש איזושהי הוראה ספציפית, איזשהו פטור מהוראות התקנות הקיימות.

קורט למש:			הוראות המעבר האלה בהתחלה לא היו ובעצם זו 
 				דרישה של משרד הבריאות. המנהל הארצי של מחלקת המעבדות של משרד הבריאות אמר לנו שבכמה מעבדות שלהם בתוך המערכת יהיה מאוד קשה לעמוד בזה ושהם מבקשים את האפשרות להסביר למפקח העבודה הראשי לגבי כמה דברים ספציפיים שהם יבקשו פטור ושאנחנו נשקול את האפשרות לתת להם אותו.

לגבי הגלילים האלה של הגזים שבדרך כלל צריכים להיות מחוץ למעבדה, קשורים מעבר לקיר, יש כמה מעבדות בתוך המערכת שפשוט זה בלתי ישים וזאת בגלל המבנה. כאן תהיה הוראת מעבר והיא לא תחול לגבי העתיד כאשר לגבי תכנון מעבדה חדשה, הדרישות הקיימות יהיו בתוקף. כאן מדובר במקומות שם פשוט הדבר הוא בלתי ישים.

ג’ודי וסרמן:			אם זה נדרש מבחינה בטיחותית, אני מבינה לא 
 				לחייב אותם בעוד שנה כי זה לא יהיה ניתן לביצוע, אבל למה לא לתת להם תקופה של ארבע, חמש שנים, שנתיים?

קורט למש:			כי הם לא יכולים לשנות את המבנה. מדובר על 
 				קונסטרוקציה. לא מדובר כאן על סידור להעביר מכאן לשם אלא מדובר על המבנה עצמו.

היו”ר דוד טל:			בתקנה גם נאמר ש”אין במבנה הפטור משום 
 				סיכון בטיחות, בריאות וכולי”.

עלמה אבני:			לגבי השאלה הקודמת שלך, לגבי מה יעשו במשך 
 				שנה ו מה הדרך להפיץ את זה. חלק גדול, אם לא רוב המעבדות, נמצאות בידי משרד הבריאות וקופות-החולים ולכן אנחנו גם נדאג באופן מרכזי להעביר את זה באמצעות ההנהלות וגם לוודא אישור וידע כדי שלפחות מבחינת הידע זה יופץ ויהיה בידי כל מי שאמור להפעיל את התקנות האלה.

רון וייזינגר:			אנחנו מסתובבים בהרבה מקומות עבודה וגם 
 				בהרבה מעבדות ואנחנו רואים שבמעבדות רבות – ואני מדבר בלשון המעטה – המצב הוא מאוד גרוע. לכן התקנות האלה מאוד מאוד חשובות.

היו”ר דוד טל:			אנחנו מאשרים את התקנות.
				אני מודה לכם.

